El pressupost de 2020 de Llíria canvia el model de gestió urbanística
18 de febrer de 2020

La regidora d'Ordenació del Territori i Emergència Climàtica, Elena Jiménez, ha declarat hui que, en l'elaboració dels comptes del municipi per a 2020, “hem volgut apostar des de l'àrea per una nova modalitat de gestió urbanística per a dotar de servicis bàsics a les urbanitzacions de Llíria, l'execució d'estes actuacions per fases i amb l'aplicació de contribucions especials”.

La proposta s'emmarca dins dels nous plantejaments del Govern del Botànic i la nova normativa de la LOTUP, on recull la possibilitat de fer per fases la gestió de noves zones urbanitzables i la dotació d'equipaments amb implantació de servicis en les zones ja consolidades.

Per a Jiménez “este és un pas qualitatiu molt important en la gestió del territori local, més adequada a la realitat urbanística i social de les urbanitzacions de Llíria. Complirem amb allò pel que hem estat lluitant durant dècades i treballem així per a donar resposta a les necessitats que ens planteja la ciutadania”.

Amb esta finalitat, l'Ajuntament ha destinat més de 340 mil euros en els pressupostos municipals de 2020 per a dotar dels servicis de clavegueram, aigua potable i fer el seu manteniment i control a diferents nuclis residencials del municipi de Llíria, al nucli urbà i a les zones industrials.